
	I. Charakteristika školy




Piaristická spojená škola Františka Hanáka sídli  na Ulici Andreja Hlinku 44 v Prievidzi. Nachádza sa v historickom centre mesta Prievidza. Je cirkevnou školou s právnou subjektivitou, ktorej  zriaďovateľom je Rehoľa piaristov na Slovensku. Bola zriadená k 1. septembru 2006 spojením už dvoch existujúcich škôl, základnej školy a gymnázia.  
Medzi organizačné zložky piaristickej spojenej školy patrí: 
a) Piaristická základná škola Františka Hanáka (bola zriadená 20.3.1993). Súčasťou ZŠ je aj  školský klub detí. 
b) Piaristické gymnázium Františka Hanáka v Prievidzi s osemročnou a štvorročnou formou štúdia (bolo zriadené 15.1.1996). 
c) Piaristická stredná odborná škola Františka Hanáka (bola zriadená 1.1.2010).  
d) Materská škola Františka Hanáka, (bola zriadená1.9.2012).
História piaristickej školy v Prievidzi siaha do roku 1666, kedy na pozvanie grófky Františky Pálffy Khuenin de Bellasi prišli do Prievidze prví piaristi. V protestantských časoch šírili myšlienky zakladateľa Rehole piaristov sv. Jozefa Kalazanského, ktorý založil v roku 1597 prvú bezplatnú školu v Európe. Zbožné školy, ako sa piaristické školy volali, otvorili cestu k vzdelaniu a výchove chudobným deťom.
Na tieto korene nadväzuje pôsobenie Piaristickej spojenej školy aj v súčasnosti. Aj keď dnes už nemáme v takej miere medzi sebou chudobných materiálne, ale skôr chudobných duchovne. Práve týmto  otvára svoje brány piaristická škola  - deťom hľadajúcim, zo sociálne znevýhodneného prostredia, z neúplných rodín ale aj deťom iného vierovyznania. 

Deti Piaristickej materskej školy pochádzajú prevažne z mesta Prievidza, no škola poskytuje možnosť vzdelania a výchovy aj deťom zo širšieho okolia. Školu  navštevujú deti aj iného ako katolíckeho vierovyznania, pretože škola rešpektuje konfesijné zázemie rodín detí. Škola poskytuje výchovu a vzdelávanie aj deťom so špeciálnymi výchovno-vzdelávacími potrebami formou školskej integrácie a školskej inklúzie spolu s ostatnými deťmi v bežných triedach. 
	Realizovanie duchovnej formácie dieťaťa je založené na plnení úloh a cieľov, ktoré vychádzajú z: Rámcového vzdelávacieho programu predmetu katolícke náboženstvo/výchova pre predprimárne vzdelávanie, ktorý vydalo Katolícke pedagogické a katechetické centrum, Levočská 10, 052 01 Spišská Nová Ves v roku 2009.

II. Vymedzenie poslania školy, vlastných cieľov, a poslania výchovy a vzdelávania 


V súčinnosti s víziou piaristických škôl na Slovensku je pre nás prioritné smerovanie školy ako školy vzťahov, školy života a zbožnej školy. Jednotlivé časti nášho zamerania v sebe zaŕňajú budovanie rešpektujúcich vzťahov, vytváranie a prehlbovanie vzťahu s Bohom, výchovu k hodnotám, a tiež posilňovanie živej komunity v spolupráci s rodinou. Komunita rodiny je na piaristickej škole rovnako dôležitá ako aj komunita detí a žiakov, kedže absolventi predprimárneho vzdelania pokračujú vo vzdelávaní na Piaristickej základnej škole F. Hanáka.
Našim cieľom a poslaním výchovy je:
a) Dať dieťaťu pocit prijatia, dôvery a bezpečia.
b) Individuálnym prístupom posilniť rešpekt a úctu k osobnosti dieťaťa.
c) Podnietiť u dieťaťa hrdosť a lojalitu k spoločnému piaristickému dielu.
d) Inovatívnymi metódami vzdelávania rozvíjať u dieťaťa tvorivosť, intelekt, umelecké nadanie a duchovnosť.
e) Klásť dôraz na rozvíjanie mäkkých zručností – spolupráca, kritické myslenie.
f) Detskými katechézami rozvíjať duchovnú formáciu dieťaťa.
g) Sociálnou interakciou pripraviť dieťa na spoluprácu v tímoch.
h) Aktivizujúcimi metódami podnietiť u dieťaťa zvedavosť a pozitívny vzťah k učeniu hrou, bádaniu a poznávaniu.
i) Identifikovať dieťa so špeciálnymi výchovno – vzdelávacími potrebami a zabezpečiť mu intervenciu so školským špeciálnym pedagógom a so školským psychológom, tiež mu vytvoriť podmienky na individuálny rozvoj.
j) Zabezpečiť dieťaťu v plnení povinného predprimárneho vzdelávania intervenciu so školským špeciálnym pedagógom, uskutočnenie depistáže ku školskej zrelosti školským psychológom a uskutočnenie testov školskej zrelosti psychológom z Centra poradenstva a prevencie Prievidza.
k) Prostredníctvom rodičovských stretnutí, aktivít s rodinou podporiť u rodičov a rodín angažovanosť pre spoločné dielo piaristickej komunity.

III. Zameranie materskej školy


Zameranie vyplýva z názvu nášho školského programu „Naša škola – náš dom“. Naša materská škola vznikla ako posledná zo štyroch zložiek PSŠ Františka Hanáka. Keďže sa zaraďujeme medzi cirkevné materské školy, našim poslaním je duchovná formácia detí v duchu kresťanských hodnôt. 
Vedieme deti k uvedomeniu si hodnoty človeka ako Božieho diela. Cez vieru a živý vzťah s Bohom smerujeme deti k morálnym hodnotám, k rešpektujúcim medziľudským vzťahom, k úcte a rešpektu inakosti ostatných detí či už detí so špeciálnymi výchovno – vzdelávacími potrebami, alebo detí so sociálne znevýhodneného prostredia, s inou farbou pleti.
Klíma našej materskej školy ponúka prežívanie kresťanských hodnôt. Dieťa sa cielene každý deň stretáva s Bohom v rannom kruhu, a tiež predškoláci raz týždenne prostredníctvom zaujímavých detských katechéz pod vedením špirituála školy (pátra). Tieto prebiehajú v čase hier a hrových činností. V spolupráci s rodinou uskutočňujeme tri krát ročne tematické besiedky, ktorých organizácia pozostáva z kultúrneho programu, detskej svätej omše a agapé. Našim cieľom je v duchovnej formácii podporovať aj rodičov a prostredníctvom  školských aktivít poskytnúť rodinám detí možnosť vytvoriť živú komunitu v kooperácii s pedagogickými zamestnancami.
Našou prioritou je rozvíjať u detí vedomosti, zručnosti a postoje, v ktorých budú kontinuálne pokračovať na primárnom vzdelávaní. Výchova a vzdelávanie je smerované k zodpovednosti, samostatnosti a otvorenosti pre celoživotné vzdelávanie dieťaťa.

	IV. Charakteristika školského vzdelávacieho programu




	Dĺžka dochádzky
	1 – 4 roky
1 rok povinné predprimárne vzdelávanie
1 rok pokračovanie v plnení povinného predprimárneho vzdelávania (na žiadosť zákonného zástupcu)

	Forma výchovy a vzdelávania
	Celodenná
Poldenná – v prípade záujmu zákonných zástupcov

	Vyučovací jazyk
	slovenský

	Spôsob a podmienky ukončovania edukácie
	· absolvovanie spravidla trojročného pobytu v materskej škole
· dosiahnutie 6 rokov veku
· absolvovanie povinného predprimárneho vzdelávania

	Vydávanie dokladu o získanom vzdelaní
	Osvedčenie o absolvovaní povinného predprimárneho vzdelávania

	Stupeň vzdelania

	Predprimárne vzdelanie


	Vzdelávanie formou školskej integrácie
	Vzdelávanie detí so špeciálnymi výchovno – vzdelávacími potrebami sa uskutočňuje v triedach s ostatnými deťmi materskej školy, podľa individuálneho vzdelávacieho plánu, ak je potrebný.

	Vzdelávanie formou školskej inklúzie
	Vzdelávanie detí zo sociálne znevýhodneného prostredia sa uskutočňuje v triedach s ostatnými deťmi materskej školy.

	Duchovná formácia
	Realizovanie duchovnej formácie dieťaťa je založené na plnení cieľov, ktoré vychádzajú z Rámcového vzdelávacieho programu predmetu katolícke náboženstvo/výchova pre predprimárne vzdelávanie, vyd.: Katolícke pedagogické a katechetické centrum, Levočská 10, 052 01 Spišská Nová Ves, 2009.








	V. Učebné osnovy





              Učebné osnovy tvoria vzdelávacie štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách a vzdelávacie štandardy jednotlivých oblastí Rámcového vzdelávacieho programu predmetu katolícke náboženstvo/náboženská výchova pre predprimárne vzdelávanie z roku 2009.



Východiská plánovania výchovy a vzdelávania v materskej škole
Plánovanie prebieha na úrovni jednotlivých tried podľa stanovených tém týždňov. Témy týždňov sú schválené na pedagogickej rade v auguste pred začiatkom nového školského roka. Plánovanie prebieha písomnou formou na dobu jedného dňa. Formálnu stránku plánov výchovno – vzdelávacej činnosti tvorí názov týždennej témy, výkonový štandard a obsah činností. Dopoludňajšie i popoludňajšie aktivity sú dané výkonovými štandardami Štátneho vzdelávacieho programu pre predprimárne vzdelávanie v materských školách a Rámcového vzdelávacieho programu pre predmet katolícke náboženstvo/náboženská výchova pre predprimárne vzdelávanie.

V našej práci uprednostňujeme a uplatňujeme okrem tradičných metód (názornosti, vysvetľovania, hodnotenia, praktickej činnosti, kladného vzoru, cvičenia a navykania, rozhovoru) aj aktivizačné metódy, (didaktické hry, diskusné metódy, situačné metódy, inscenačné metódy, hranie rolí, tvorivá dramatika a dramatické hry) a metódy na rozvoj tvorivosti (metódy na rozvoj tvorivého vnímania fantázie - cvičenia všímavosti, cvičenia empatie, rozvoj fantázie a predstavivosti, cvičenia relaxácie) a metódy tvorivého riešenia problémov (DITOR, Brainstorming). 
V materskej škole využívame aj moderné stratégie výchovy a vzdelávania (individuálny prístup, zážitkové učenie, aktivizujúce metódy, aplikovanie humanistickej výchovy, využívanie IKT, úzku spoluprácu s rodinou dieťaťa) a rôzne formy práce (frontálne individuálne, skupinové, dlhodobé, krátkodobé, organizované, spontánne, pravidelné – stále činnosti, nepravidelné – príležitostné, jednorazové – výnimočné aktivity, sezónne činnosti).

Pri plánovaní aktivít vychádzame z možností školy, prostredia v ktorom sa škola nachádza, a tiež z tematických dní, ktoré vychádzajú z Národného programu prevencie obezity v podmienkach Piaristickej materskej školy.






VI. Systém podpory detí v súlade s princípmi inklúzívneho vzdelávania


Každé dieťa v našej materskej škole má možnosť plnohodnotne sa zapájať do realizovanej výchovno – vzdelávacej činnosti, spôsobom a tempom, ktoré rešpektujú jeho individuálne osobitosti, možnosti rozvoja, zdravotný stav a rodinné zázemie. Učiteľ prispôsobuje náročnosť úloh schopnostiam detí, používa rôzne metódy a formy výučby. 
Potreby detí identifikujeme prostredníctvom pedagogického pozorovania. Učiteľky pozorujú prejavy detí počas každodenných aktivít. Pri identifikovaní potrieb spolupracujeme s rodičmi a odborníkmi, kde následne v spolupráci so školským inkluzívnym tímom navrhneme podporné opatrenia v súlade s platnou legislatívou a možnosťami školy.
Školský inkluzívny tím tvorí p. psychologička, špeciálni pedagógovia a asistenti učiteľa.
S učiteľkami v materskej škole úzko spoluprucuje školský špeciálny pedagóg, ktorý poskytuje podporu, poradenstvo a intervenciu deťom a učiteľom  podľa potreby. 
Školský psychológ zabezpečuje diagnostickú, preventívnu, konzultačnú a intervenčnú činnosť priamo v škole. Rieši vzniknuté krízové situácie.Vykonáva depistáž a testy školskej zrelosti.
Podľa aktuálnych možností, pôsobí v MŠ aj asistent učiteľa. Svojim pôsobením v triede pomáha učiteľovi pri bežných výchovno-vzdelávacích činnostiach, individuálne sa venuje deťom, ktoré si takýti prístup vyžadujú. Taktiež pomáha uľahčiť adaptáciu detí a zabezpečiť hladký  priebeh výchovno-vzdelávacieho procesu.
Dôležitá je tímová spolupráca medzi pedagógmi, členmi inkluzívnehp tímu pri nastavovaní vhodných postupov a stratégií pre konkrétne deiťa, ale aj pre ceú triedu.


VII. Stratégia digitálnej transformácie vzdelávania


V súlade s aktuálnymi požiadavkami Ministerstva školstva, výskumu, vývoja a mládeže SR a v zmysle cieľov Národnej stratégie digitálnych zručností integruje naša materská škola digitálne technológie do výchovno-vzdelávacieho procesu a riadenia školy. Digitalizácia prebieha s primárnym ohľadom na vekové osobitosti, zdravie, psychomotorický vývin a bezpečnosť detí predprimárneho veku.

1. Ciele digitalizácie v materskej škole
· Rozvoj elementárnych digitálnych kompetencií: Formovať u detí základy digitálnej gramotnosti prostredníctvom zmysluplných, veku primeraných edukačných aktivít
· Rozvoj kognitívnych schopností: Využívať digitálne pomôcky na podporu logického myslenia, priestorovej orientácie, tvorivosti a jemnej motoriky (napr. základy algoritmického myslenia s programovateľnými hračkami)
· Bezpečné a kritické používanie technológií: Budovať u detí počiatočné návyky bezpečného správania sa v digitálnom priestore a základy mediálnej výchovy (rozlišovanie reality a digitálneho obrazu)
· Modernizácia a efektivita riadenia: Plne digitalizovať pedagogickú dokumentáciu a administratívne procesy s cieľom znižovania byrokratickej záťaže pedagogických zamestnancov.

2. Formy a metódy implementácie vo výchove a vzdelávaní
· Princíp hravosti a zážitkovosti: Digitálne technológie sa nikdy nevyužívajú pasívne. Sú integrované výhradne aktívnou formou – ako súčasť didaktických hier, bádateľských aktivít a interaktívnych príbehov
· Časová regulácia (Psychohygiena): Priama práca dieťaťa s digitálnym zariadením s obrazovkou (interaktívna tabuľa, tablet) je prísne časovo limitovaná. V priebehu jedného dňa nesmie presiahnuť 10 až 15 minút v rámci jednej riadenej aktivity, s dôrazom na striedanie s pohybovými a relaxačnými činnosťami
· Učebné pomôcky: Využívajú sa výhradne certifikované edukačné softvéry, digitálne učebné materiály odporúčané rezortom školstva, interaktívne tabule, programovateľné robotické hračky určené pre predprimárne vzdelávanie.

































































Prerokovaný v pedagogickej rade dňa: 
Predložený na vyjadrenie v rade školy dňa: 
Vydaný riaditeľom PSŠ F. Hanáka: Mgr. Ambróz Jamriško
Vypracovala: Mgr. Michaela Čičmancová, zástupkyňa riaditeľa pre MŠ v spolupráci s Pedagogickou radou pri Piaristickej materskej škole

